La generalitat del projecte incloïa els mateixos elements que altres esglésies seves: volta de canó a la nau, capçalera plana, creuer amb cúpula -traduïda aquesta a l'exterior a partir del conegut cos octogonal amb finestres alternades, i muntada per un llanternó també octogonal-, amb l'afegiment d'una capella dedicada al Santíssim a l'alçada del transsepte -ja prevista per Damià Bolló en el seu informe-, a la banda de l'Epístola, de planta quadrada i coronada de cúpula. La façana estava prevista amb els mateixos criteris d'altres obres seves en què aplica el model carmelità: divisió en tres cossos verticals a partir de columnes gegantines, si bé en aquest cas, en no tractar-se d'un modest temple conventual, fra Josep es permetia llicències de tipus ornamental, com ara l'obertura de diverses fornícules coronades de frontons interromputs i emmarcades per columnes dobles, assentades aquestes sobre potents basaments al pis inferior, o la introducció d'un gran rosetó que irromp en el frontó triangular (coronat per acroteris) que presidia la façana.