Operació que consisteix a sostenir, sobretot arbres, mitjançant cables d'acer galvanitzat de dos mil·límetres de gruix com a mínim i un sistema de tensors adequat. Aquests cables, que hauran de disposar dels punts d'ancoratge adients, convergeixen en una o més anelles fixades a diverses alçades del tronc de l'arbre. Cada sistema de cables ha de constar com a mínim de tres cables. Podem perfeccionar el sistema intercalant-hi unes molles d'unes mides que permetin una certa tolerància de moviment, cosa que evitarà l'efecte tralla que sovint pot comportar el trencament de l'arbre. En tot cas, han d'estar senyalitzats, per exemple amb discs de plàstic vermell o fluorescent que s'han de col·locar entre un i dos metres d'alçada.