Per acabar aquesta secció, volem fer esment dels esforços que s'estan realitzant en el món de l'enginyeria biomèdica per tal d'automatitzar la distribució o "arquitectura" dels tractaments làser i l'ajustament d'alguns paràmetres d'exposició (152, 153). Els investigadors cerquen un augment del control i la seguretat per als futurs aparells làser. Pensem que l'adveniment d'aquests models facilitarà en un grau més l'estandardització dels tractaments làser propis de la retinopatia diabètica i limitarà en certa mesura l'aparició de complicacions, però que, de manera semblant al que succeix amb les longituds d'ona, tan sols la comparació clínica ens podrà dir si aquest avenç té o no una traducció en els resultats funcionals obtinguts.