Sistema tempestuós de l'atmosfera de Neptú descobert l'any 1989 per la nau Voyager 2 a l'hemisferi sud del planeta. Igual que la Gran Taca Vermella de Júpiter, tenia unes dimensions comparables a les de la Terra i girava en sentit antihorari. La longevitat de les tempestes de Neptú, malgrat tot, sembla que és molt més curta, atès que el juny de 1994 el telescopi espacial Hubble va revelar que la Gran Taca Fosca havia desaparegut. Pocs mesos després, va detectar la formació d'una nova taca fosca, més petita, a l'hemisferi nord, que actualment també ha desaparegut.