Tècnica fitosanitària per la qual s'empelta arrel nova a arbres amb el sistema radical danyat per efecte de malalties, parasitació, emmetzinament, llaures excessivament arran, etc. S'empra sobretot per guarir arbres de gran longevitat (oliveres, garrofers, lledoners, figueres, etc.), i s'efectua entre abril i maig, empeltant un o més xuplons o vares verdes mitjançant una incisió horitzontal a la soca. Per la seva precisió i mestratge, els detalls d'aquesta tècnica constitueixen un secret zelosament guardat per l'empeltador expert.