Una manifestació ferma del pas del foc de baixa intensitat pel sotabosc d'alguns boscos de Catalunya la trobem al ports Tortosa-Beseit, on és fàcil observar les ferides de foc als exemplars de pinassa adults que han suportat el pas de més de deu incendis. Un altre exemple és a Montserrat, pujant de can Martorell a Santa Cecilia, a Sant Benet, i a d'altres llocs accidentats, on els mitjans d'extinció no han pogut arribar: és aquí on trobem estructures de pinassa que han resistit l'alta recurrència dels focs. És imprescindible la recerca d'informació dels efectes del foc sobre els ecosistemes. Només així coneixerem bé el seu paper dins l'ecosistema i ens ajudarà a entendre de quina manera el foc controlat ens pot ser útil per a la gestió dels boscos.