Grup de psicosis freqüent (1% de la població) caracteritzades per la discordància, la incoherència ideoverbal, l'autisme, l'ambivalència, l'extravagància del comportament, les idees delirants i les al·lucinacions, que habitualment provoquen un deteriorament del nivell de la conducta prèvia del subjecte afectat i que tendeixen a evolucionar cap a un defecte i a una desorganització de la personalitat. Tanmateix, les abundants excepcions a aquesta tendència induïren Eugen Bleuler a determinar que l'aspecte fonamental del trastorn era l'escissió de la personalitat i d'ací el nom d'esquizofrènia amb què, des d'aleshores, és conegut en psiquiatria.