15% dels pacients epilèptics mostren una resposta refractària al tractament mèdic. En els casos d'epilèpsia intractable està indicada la cirurgia, ja que en redueix la freqüència (fins i tot poden desaparèixer les crisis epilèptiques), la qual cosa comporta una important millora en la qualitat de vida d'aquests pacients. 
En aquests casos és necessari un procediment diagnòstic prequirúrgic que permeti determinar la localització del focus epileptogen i si és únic o múltiple. El mètode més eficaç és l'estudi amb elèctrodes intracranials. La possibilitat d'utilitzar tècniques de diagnòstic no invasives permet reduir la necessitat de realització d'aquesta tècnica agressiva, i així resta reservada per als casos en què la localització no invasiva és equívoca o la resecció es planteja sobre àrees corticals de gran traducció clínica. 
Entre les tècniques no invasives de localització del focus epileptogen s'inclouen la Ressonància Magnètica (RM), la Tomografia per Emissió de Fotó simple (SPECT) i la Tomografia per Emissió de Positrons (PET).