En la missa solemnis ("missa solemne"), que és la forma cerimonial completa, la major part de les seccions són cantades en forma de cant pla pel celebrant, el diaca i el sotsdiaca, mentre que el cant polifònic és interpretat pel cor de la capella. El cant pla és el conjunt de melodies litúrgiques en llatí tal com es canten des de l'edat mitjana, mentre que la polifonia, de la qual parlarem més extensament en el tercer capítol, consisteix a superposar diverses línies melòdiques i és una pràctica que s'introdueix a partir del segle X.