Dispositiu destinat a unir dos elements d'un circuit electrònic. Els connectors són peces molt importants en els equips de vídeo i àudio i una font més d'incompatibilitat entre sistemes diferents que es pot resoldre per mitjà d'adaptadors de connexió. Els connectors més utilitzats en vídeo són: UHF, per a cable coaxial i sense rosca, és utilitzat com a connector bàsic de radiofreqüència; BNC, connector de vídeo per a cable coaxial amb acoblament de baioneta; F i E, coaxial amb rosca per a vídeo i que es tendeix a substituir pel BNC; S, per equips domèstics que treballen amb s-vídeo. En àudio, els principals connectors són: DIN, connector europeu per a àudio i vídeo d'entre 3 i 8 contactes; jacks i mini-jacks, només per a àudio; RCA, connector coaxial per a àudio i vídeo; XLR, de Cannon, per a connexions d'àudio d'alta fidelitat. Finalment hi ha connectors compostos multipolars i multifuncionals, com l'anomenat euroconnector, amb 8, 10 i 14 puntes, que pot portar senyals de vídeo, àudio, teletext i altres.