La ciutat actual sofreix un triple procés negatiu: dissolució, fragmentació i privatització. Dissolució per difusió de la urbanització desigual i l'afebliment o especialització dels centres. Fragmentació per l'exasperació d'alguns supòsits funcionalistes, caricatures del moviment modern: la combinació d'un capitalisme desregulat amb la lògica sectorialitzada de les administracions públiques, produeix la multiplicació d'elements dispersos i monovalents en un territori retallat per vies de comunicació. I privatització per la generalització de guetos per classe social (des dels condominis de luxe fins a les favelas o similars) i la substitució dels carrers, les places i els mercats per centres comercials.