Tècnica que representa l'extensió de la idea de collage. Aquest està compost de materials o fragments d'objectes que han estat units de forma més o menys atzarosa o aleatòria, sense tenir en compte les seves característiques utilitàries originals. Generalment l'assemblatge empra restes d'objectes industrials (restes d'eines, de màquines, etc.). Talment com passa amb el collage, la unió dels elements pot suggerir noves associacions formals o de significat o simplement pot mostrar quelcom de nou i insòlit. Podem dir que aquest procediment s'aparta completament de la pintura i s'acosta a l'escultura, tot i que d'aquesta també en trenca el seu estatus tradicional. L'assemblatge pot tenir una forma més plana i estar penjat a la paret o dipositat a sobre d'algun suport. També pot ocupar un volum més gran i col·locar-se a terra o penjar-se.