L'espai exterior té com a tret característic la sensació de moviment a les parets mitjançant l'alternança de parts rectes i corbes, amb entrants i sortints, alternança de parets còncaves i convexes, superfícies ondulades, etc. S'ondulen les parets, les façanes, els entaulaments i fins i tot les columnes (columnes salomòniques). A les façanes s'utilitzen ordres colossals o gegantins, o també ordres diferents superposats. Les portalades es rematen amb coronaments i els entaulaments solen tenir frontons partits. Es donava molta importància al marc arquitectònic i el seu entorn immediat. L'arquitectura també va centrar l'atenció en les obres urbanístiques que es van dur a terme per a l'ordenació de les ciutats. L'urbanisme barroc busca perspectives il·lusionistes i escenogràfiques.