Molt semblant en l'aspecte al julivert, el coriandre és una planta anual de què s'aprofiten tant les fulles com les arrels i fruits. Al nord d'Europa les seves llavors són utilitzades per aromatitzar la ginebra, i a l'Índia, les fulles i les arrels formen part de la fórmula del curri. Les fulles, que tenen una lleugera aroma d'anís, s'utilitzen en sopes, guisats, amanides i salses. Les llavors donen un toc dolcenc a curris, plats de caça i chutneys. Les arrels, picades fines, aporten un sabor intens als plats.