Un dels punts crucials en la progressió del cicle cel·lular és la fosforilació de la proteïna del retinoblastoma (Rb) que allibera factors transcripcionals i permet l’avançament en el cicle cel·lular. Mutacions en el gen Rb afavoreixen el desenvolupament de neoplàsies ja que actua com a gen supressor de tumors.Per tal que la proteïna Rb es fosforili cal que actuïn diverses quinases (CDK4, CDK6) que alhora són regulades mitjançant una sèrie de proteïnes inhibidores. p53 és una de les principals proteïnes inhibidores, a més d’actuar a d’altres nivells com en la inducció d’apoptosi. Així doncs la majoria de proteïnes inhibidores del cicle cel·lular poden actuar com a gens supressors de tumors (p15, p16, p18, p19, p21, p53,...), i en canvi la implicació de les quinases en carcinogènesi seria actuant com a oncogens.