Bolet amb un capell de 5 a 11 cm, carnós, globulós de jove, després aplanat, lluent en temps sec, un xic viscós en temps humit, de color torrat a ocraci fosc, recobert de nombroses berrugues blanques, que poden anar desapareixent amb l'edat, i amb el marge visiblement estriat. El peu té de 6 a 15 cm per 0,5 a 1,5 cm de gruix, blanc, carnós, ple de jove i buit en els exemplars vells, més prim de dalt que de baix, amb un anell membranós, prim, un xic estriat, a vegades poc evident. Volva arrodonida, rematada per una aresta anular i a vegades per un o dos anells concèntrics.