Tot al voltant de l'erada es deixen uns dos metres d'amplària destinats a col·locar la palla de la batuda, i que té arròs encara, en quantitat variable, segons la traça que es tinga en aquest treball. Perquè el conductor dels cavalls sàpia on és el centre de l'erada es deixa que sobreesca un manata de la garba central. Aleshores es fan passar els cavalls, que solen portar els ulls tapats a fi que no es distraguen i es deixen conduir dòcilment per a batre l'arròs amb les potes.