Una altra possible via d'actuació és l'alteració d'alguna de les múltiples rutes cel·lulars a través de les quals s'executa el procés de mort cel·lular programada o apoptosi. Aquest és un procés molt complex en què es troben implicats un gran nombre de gens activadors i inhibidors (Bousquet i Shartou, 1995; Yuan, 1995). La utilització de tècniques de biologia molecular per tal de sobreexpressar alguns dels gens inhibidors o inhibir alguns dels gens activadors de l'apoptosi, representa una opció prou vàlida a l'hora d'intentar inhibir o, si més no, retardar l'inici de l'etapa de mort cel·lular i aconseguir d'aquesta manera allargar la durada del cultiu (Dickson, 1998).