Transductor que converteix els senyals acústics en senyals elèctrics proporcionals. És l'element que realitza la captació del so en els equips d'àudio. Consta principalment de dues parts: la membrana, que rep ones sonores i les converteix en impulsos mecànics, i un dispositiu transductor que converteix aquests impulsos mecànics en senyals elèctrics. Segons la manera com es realitza aquesta conversió, els micròfons es divideixen en tres grups: micròfons dinàmics, micròfons de cristall i micròfons de condensador. Segons la forma de captació del so o la resposta direccional, els micròfons es divideixen en micròfons unidireccionals, micròfons bidireccionals i micròfons omnidireccionals.