Sistema de reg automàtic pre-instal·lat, que rega per sectors, per dies, per hores, etc. També pot posar-se en funcionament en rebre una ordre de sensors que detecten un grau d'humitat insuficient. L'aigua es distribueix de forma localitzada mitjançant emissors. Segons la instal·lació a la canonada de distribució, els emissors poden ser d'interlínia, punxats o integrats: els primers s'insereixen a la canonada, que cal tallar prèviament; els punxats s'instal·len sobre la canonada i, després de perforar-la, es claven al punt escollit; els integrats s'incorporen a la canonada durant el procés de fabricació. Segons la relació entre les variacions de pressió i cabal, els emissors poden ser autocompensants o no compensants: els primers mantenen el cabal constant, encara que es produeixin variacions de pressió; els segons responen amb una variació de cabal quan hi ha una variació de pressió a la xarxa. En espais públics és un sistema de reg interessant perquè evita en gran mesura el vandalisme. És útil per a regar arbres i arbustos, i fins i tot superfícies cobertes de plantes entapissants.