El camí que seguiran els paquets per a arribar al destí és fruit de les decisions que prenen els nodes de la xarxa. Hi ha diferents possibilitats respecte a quan, on i com prendre aquestes decisions, que es tradueixen en diferents estratègies d'encaminament: 1) El "quan" ja l'hem vist: en la tècnica de datagrames es decideix per a cada paquet; en la tècnica de circuits virtuals es decideix durant l'establiment del circuit. 2) "On" decidim estableix tres possibilitats: a tots els nodes (encaminament distribuït); a l'originador del paquet (encaminament de font); en un node especialitzat de la xarxa (encaminament centralitzat).