Sistema de reg en què l'aigua cau en forma de pluja, distribuint-se de forma circular o per sectors circulars. Els hidrants utilitzats als espais públics, els aspersors i els difusors, han de ser emergents per evitar els actes de vandalisme i per raons pràctiques i estètiques (els fixos es veuen i són un obstacle per a les tasques de sega). D'aquesta manera, quan no es rega, estan enterrats, i quan funcionen, s'eleven per sobre la cota del terreny. S'ha de procurar instal·lar-los graduats de manera que els seus radis d'acció es complementin sufcientment, si és possible al cent per cent, per evitar que quedin espais sense regar, i que no mullin innecessàriament els vianants o els vehicles estacionats. El control pot ser manual o automàtic, en aquest últim cas, es pot regular per sectors, per dies, per hores, per minuts, per sèries seqüencials, etc., i fins i tot podem instal·lar uns sensors que quan detectin que el grau d'humitat no és l'adequat posin en funcionament la xarxa de reg. En general, és el sistema més emprat. Aquest reg s'utilitza en superfícies cobertes de vegetació entapissant baixa i amb pocs obstacles.