Hi ha algunes discrepàncies entre els autors sobre els noms que es donen als dispositius que serveixen per a interconnectar xarxes. Hi ha paraules com gateway, que s'aplica a moltes coses diferents i per això la tendència actual és no fer-la servir gaire. En general, els dispositius que operen al segon nivell i, per tant, serveixen per a interconnectar xarxes d'àrea local (xarxa d'àrea local) s'anomenen ponts (bridges, en anglès). En les LAN commutades, aquests dispositius s'anomenen commutadors o switches. Els dispositius que operen al tercer nivell, com els de la figura, que formen part d'una xarxa de gran abast i, per tant, han de fer tasques d'encaminament s'anomenen encaminadors o, en anglès, routers.