Fa anys vam publicar una troballa sobre la curiosa i intensa associació entre aquests trastorns i la laxitud articular, un trastorn hereditari (benigne) del teixit connectiu que sovint no es percep i que consisteix en major extensibilitat de les articulacions i la pell, entre d'altres manifestacions. Prop del 70% de pacients amb aquests trastorns d'ansietat presenten aquesta curiosa característica de tenir un col·lagen més distensible. D'altra part, en més de la meitat dels portadors d'aquesta hiperlaxitud és possible detectar manifestacions d'ansietat, des de fòbies fins a crisis d'ansietat, passant per tenir una personalitat patidora.