L'Església de Santa Maria té una nau central del segle XVI, i les dues naus laterals i el campanar octogonal del segle XVIII; la façana és barroca amb un esgrafiat a quadres. Davant l'església, a l'altre costat de la carretera, hi ha Can Jalpí (segles XV-XVI), interessant masia fortificada, ara restaurada. Al carrer Major es pot admirar una Creu de terme gòtica (segle XVI) al pati de Can Quintana, i també alguns edificis interessants del segle XVII i XIX a la plaça de Catalunya.