Formació sòlida implantada en els maxil·lars superior i inferior que empren els animals per a mastegar i, si per cas, agredir. Estructuralment comprèn una part exterior o esmalt, una de mitjana anomenada dentina i una d'interna, la polpa, on hi ha els vasos sanguinis i les fibres nervioses. L'arrel dental no és recoberta d'esmalt sinó d'una substància anomenada cement. En odontologia, són atribuïdes a les dents les cares següents: oclusiva, incisiva o masticatòria, la superior o inferior de les del maxil·lar inferior o superior, respectivament; labial, bucal o vestibular, la cara externa; lingual, la interna; i proximal (mesial o distal), la cara lateral.