El vinagre balsàmic de Mòdena és un líquid perfumat, àcid i dolç alhora, amb un alt contingut en sucres, de sabor exquisit i deliciosa fragància que s'obté del most dels raïms dels turons, afegint-hi vinagre de vi. Aquest apreciat vinagre és el resultat d'una lenta transformació del most del raïm cuit. L'elevada concentració de sucres del most cuit provoca una fermentació alcohòlica que transformarà part d'aquests sucres en alcohol. A continuació es produeix una fermentació acètica que transformarà l'alcohol en vinagre mitjançant uns microorganismes anomenats Acetobacter. Per tal de produir un òptim vinagre balsàmic, és necessari que passi per diferents botes de fustes diverses (roure - castanyer - cirerer) per donar al producte final perfums i aromes particulars.