Marca enregistrada d'un sistema de videocasset desenvolupat per Sony que utilitza cinta de ¾ de polzada d'amplada, amb un sistema d'enfilació de la cinta en U, una velocitat de la cinta de 9,5 cm/s, gravació helicoïdal i dues pistes d'àudio. Pels seus avantatges i preu, el sistema U-Matic s'ha convertit en un format estàndard per a aplicacions institucionals, educatives i industrials. L'any 1980 va aparèixer una versió millorada anomenada U-Matic alta banda (U-Matic HB), dirigida a usos teledifusius. Finalment, l'any 1985 Sony va llançar la versió U-Matic SP, de qualitat semblant al U-Matic HB i compatible amb el de baixa banda (U-Matic LB).