El gen bcl-2 (B-Cell Leukemia/lymphoma-2) és un oncogèn inicialment descrit en limfomes fol·liculars de cèl·lules B. La juxtaposició del cromosoma 18 amb el locus de la immunoglobulina en el cromosoma 14 produeix sobreexpressió de la proteïna Bcl-2 augmentant la supervivència dels limfòcits B (Tsujimoto i col., 1985). Posteriorment fou identificat com l’homòleg del repressor de l’apoptosi ced-9 descrit a C. elegans.
Actualment, es coneix que Bcl-2 pertany a una família creixent de proteïnes reguladores de l’apoptosi, les quals poden promoure la supervivència cel·lular o la mort cel·lular (revisat a McDonnell i col., 1996).