La importància de p53 com a mediador de l’apoptosi causada per H2O2 està àmpliament documentada. La utilització de diferents aproximacions genètiques per modular l’activitat de p53 han demostrat que l’eliminació de la seva funció incrementa la supervivència de cèl·lules tractades amb H2O2. A part de la transcripció de gens involucrats en l’apoptosi, una conseqüència important de l’activació de p53 per agents oxidants és incrementar encara més l’estrès oxidatiu a través del control transcripcional de determinats gens. Així, p53 activa la transcripció del gen PIG3, involucrat en la perpetuació de ROS, i reprimeix la transcripció de MnSOD, un enzim essencial el la detoxificació de ROS.