Aparell per a pescar taines. Consta d'un bastidor de fusta proveït de dos braços amb una corretja als extrems que els uneix. A l'extrem oposat del bastidor hi ha una mena d'obertura com la d'una bústia de correus, limitada inferiorment per un barrot travesser que té una renglera de peus de ferro, iguals i un xic arquejats cap endavant, en la mateixa disposició que els d'una pinta. De l'obertura penja una bossa, feta de malla de cordill, amb forma de sac. Per a pescar, l'home es travessa la corretja per darrera del coll; agafa els braços amb les mans, camina enrera i el rastrell es clava a l'arena igual que la rella d'una arada, i aixeca la sorra i la fa penetrar dins la bossa. Quan aquesta és plena, es buida, espolsant-la, i es treuen les taines que queden dins.