1,3-dimetilxantina, de fórmula C7H8N4O2, isòmer de la teobromina i també, com aquesta, alcaloide púric derivat formalment de la xantina; ocorre, en petites quantitats, en les fulles de te. Hom l'obté de les seves fonts naturals i per síntesi a partir de la dimetilurea i el cianoacetat d'etil. És un relaxador del múscul llis, emprat pel seu efecte broncodilatador sobretot en el tractament simptomàtic de l'asma bronquial, la bronquitis crònica i altres trastorns broncospàstics; té també efecte estimulant del centre respiratori i del miocardi, acció vasodilatadora de les coronàries i acció diürètica.