Els aparells més usats són: el d'hissar la vela, compost de dos bussells grans, anomenats guindaresses, i un cap de corda molt gruixut, que passa per la politja encaixada dalt del pal; el davant i l'orsapop, formats per un bussell i una corda, utilitzats per maniobrar l'antena; la senal, d'un bussell petit i una corda molt llarga, per plegar la vela sense necessitat d'arriar-la; la trossa, de dos bussells; una bigota i les corresponents cordes, per fermar l'antena al pal; i el palanquí de dos bussells, anomenats taies, i cordes gruixudes d'espart, per treure embarcacions a la platja.