El 7 de maig es va inaugurar al Parc de Recerca Biomèdica de Barcelona (PRBB), complex participat per la UPF, el Laboratori d'Imatge Molecular, un Ciclotró i un centre de Tomografia per Emissió de Positrons (PET), ubicat a l'Hospital del Mar.
Actualment la PET constitueix un dels pilars de la imatge molecular, permetent el diagnòstic precoç i l'estudi de diverses patologies en la seva fase inicial, com és el cas de les malalties d'Alzheimer i Parkinson o les cardiovasculars, l'epilèpsia o tumors malignes, i monitoritzar els diferents tractaments. El principal avantatge del nou equipament és que permet visualitzar directament en teixits i éssers vius -i no in vitro, com es feia fins ara-, els processos cel·lulars i moleculars causants de la malaltia, identificant els mecanismes que la causen i servint de guia per a les noves teràpies que s'estan desenvolupant.
Tant per equipament com per disseny, el Laboratori d'Imatge Molecular de l'Institut d'Alta Tecnologia es situa com el més important del sud d'Europa, que amb una dotació tecnològica d'alt nivell continua l'aposta de Barcelona per la promoció d'infrastructures de desenvolupament científic i noves tecnologies, convertint-la en un punt estratègic en la investigació biomèdica a nivell nacional i europeu.