Es va triar aquest tipus òrbita perquè permet una observació contínua del Sol, i la trajectòria que havia de seguir la nau fins que arribàs a aquest punt va ser calculada per Jaume Llibre, matemàtic de la Universitat Autònoma de Barcelona. Els objectius del Soho eren estudiar les oscil·lacions del Sol, que permeten conèixer-ne l'interior i la corona solar. Un dels problemes més importants que té plantejats la física solar és conèixer la causa que produeix que la temperatura de la corona solar sigui d'entre un i dos milions de graus, quan la de la superfície del Sol és només de devers sis mil graus, és a dir, a mesura que pujam dins l'atmosfera, la temperatura creix. S'han proposat diverses teories per tractar d'explicar aquest fenomen: encalentiment per ones de xoc que dissipen l'energia a la corona, encalentiment mitjançant ones que es propaguen dins un camp magnètic, encalentiment degut a la reconnexió de camps magnètics, etc. Durant aquests anys, un dels instruments de Soho ha permès conèixer amb força certesa com emergeix el camp magnètic a través de la superfície del Sol i quant de temps dura, formant petits arcs, fins que dissipa l'energia, que serveix per encalentir la corona.